BILAG III.7

RÅDETS KONKLUSIONER af 30. november 1994 om udformning og udvikling af oplysnings-, analyse- og udvekslingscentret i forbindelse med grænsepassage og indvandring (CIREFI)

RÅDET FOR DEN EUROPÆISKE UNION -

HENVISER TIL afgørelsen truffet af ministrene med ansvar for indvandring den 30. november og 1. december 1992 om at oprette et oplysnings-, analyse- og udvekslingscenter i forbindelse med grænsepassage og indvandring (CIREFI) og NOTERER SIG, at CIREFI i 1994-programmet for det prioriterede arbejde inden for retlige og indre anliggender, som Rådet vedtog i november 1993, blev anmodet om at fortsætte sit arbejde;

UNDERSTREGER de presserende problemer, som tredjelandsstatsborgeres ulovlige indvandring og ophold i medlemsstaterne giver anledning til, og finder, at kun en samordnet solidarisk indsats fra medlemsstaternes side kan dæmme op for eller mindske ulovlig indvandring;

UNDERSTREGER behovet for, at alle Unionens medlemsstater bekæmper kriminelle indslusningsorganisationer og hindrer dem i at igangsætte eller støtte ulovlige personbevægelser i stor målestok;

da yderligere fremskridt inden for samarbejdet mellem medlemsstaterne forudsætter en bedre udveksling af oplysninger og en ensartet situationsbedømmelse, således at der kan opnås en bedre koordinering i hele Unionen med hensyn til ulovlig indvandring og udsendelse, BESLUTTER på baggrund af denne konstatering, at CIREFI yderligere bør udvikles gradvis på følgende måde:

1. CIREFI skal bistå medlemsstaterne med effektivt at undersøge lovlig indvandring og forhindre ulovlig indvandring og ulovligt ophold, effektivt at bekæmpe indslusningskriminalitet, samt bedre at kunne afsløre dokumentforfalskninger og forbedre udsendelsespraksis.

2. CIREFI skal bestå af sagkyndige repræsentanter for medlemsstaterne (en stående konference), som skal mødes regelmæssigt, og som skal ydes logistisk støtte fra Generalsekretariatet for Rådet.

3. Uden at det berører de andre opgaver, der er omhandlet i afgørelsen af 30. november og 1. december 1992, truffet af ministrene med ansvar for indvandring, skal CIREFI have til opgave

3.1. ved anvendelse af ensartede formularer at indsamle statistiske oplysninger om

a) lovlig indvandring

b) ulovlig indvandring og ulovligt ophold

c) indslusning af udlændinge

d) falske eller forfalskede rejsedokumenter

e) foranstaltninger truffet af de kompetente myndigheder, og på grundlag heraf med jævne mellemrum og på konkret foranledning at udarbejde situationsrapporter med kommentarer til ændringer og udviklingstendenser

3.2. at analysere de indsamlede oplysninger, drage konklusioner og eventuelt at rådgive

3.3. at varetage udveksling af oplysninger om udsendelsesanliggender, navnlig om destinationslande, afgangs- og ankomstlufthavne, luftfartsselskaber, flyruter, billetpriser, reservationsmuligheder, transportbetingelser, behov for ledsagelse, chartermuligheder og problemer i forbindelse med fremskaffelse af hjemrejsedokumenter.

CIREFI aflægger årsberetning om sin virksomhed for Rådet (retlige og indre anliggender) og forelægger på anmodning yderligere beretninger.

Persondata må ikke behandles og navnlig ikke meddeles til eller udleveres via CIREFI.

CIREFI har ingen beføjelser i forhold til medlemsstaternes myndigheder.

CIREFI's virksomhed berører ikke et tættere samarbejde mellem medlemsstaterne.

4. CIREFI træder sammen regelmæssigt eller på konkret foranledning som en stående konference, jf. punkt 2; dette bør generelt ske en gang om måneden. Drøftelserne, der er passende forberedt i forvejen, koncentreres, når det er muligt, om et bestemt aktuelt emne af fælles interesse med henblik på en effektiv udveksling af oplysninger.

Rådets kompetente organer opstiller prioriteterne for CIREFI's løbende arbejde inden for rammerne af de opgaver, der er tillagt den i henhold til punkt 3.

Den logistiske støtte fra Generalsekretariatet for Rådet yder CIREFI den nødvendige administrative og organisatoriske bistand og medvirker ved forberedelsen og opfølgningen af dagsordenerne for CIREFI's møder. Generalsekretariatet for Rådet sørger inden for sine budgetmæssige begrænsninger for, at CIREFI får stillet det personale og udstyr til rådighed, der er nødvendigt for udførelsen af dens opgaver.

5. Rådet noterer sig også, at de berørte medlemsstaters nationale centralkontorer i tidsrummet mellem møderne i CIREFI som en stående konference, jf. punkt 2, udveksler oplysninger direkte på et multilateralt eller bilateralt grundlag i tilfælde, der kræver øjeblikkelig indgriben. Oplysningerne udveksles så vidt muligt under anvendelse af standardformularer eller afhængigt af det konkrete tilfælde efter et aftalt skema.

Omkostningerne ved de nationale centralkontorer, herunder omkostningerne i forbindelse med kommunikationen med de andre nationale centralkontorer, afholdes af de enkelte medlemsstater.

6. Rådet finder, at CIREFI kan begynde at udføre sit arbejde i henhold til disse konklusioner fra den 1. januar 1995.